**René Marsiglia** (19. syyskuuta 1959 – 25. syyskuuta 2016) oli ranskalainen jalkapallovalmentaja ja keskikenttäpelaaja.

Ura pelaajana
-------------

Marsiglia aloitti pelaajauransa US Boulognessa 1976 edustettuaan juniorivuotensa Aubagnea ja SO Caillolsia. Hän edusti kaksi kautta Boulognea, kunnes siirtyi 1978 pääsarjaan nousseeseen Lilleen. Hän edusti Lilleä liigassa viiden kauden ajan ja pelasi seuran paidassa lähes 150 liigaottelua. Lillestä puolustavana keskikenttäpelaajana viihtynyt Marsiglia kulki RC Lensin ja Sporting Toulon Varin kautta OGC Niceen. Marsiglia edusti rivieralaisseuraa seitsemän kauden ajan ja kuului seuran avainpelaajistoon. Hän jätti joukkueen kesällä 1994 ja pelasi uransa viimeisen kauden 1994–1995 Amiensissa.

Ura valmentajana
----------------

Pelaajauransa jälkeen Marsiglia siirtyi Amiensin valmennuskeskukseen, josta hän nousi seuran päävalmentajaksi marraskuussa 1998 häntä Lillessä valmentaneen Arnaud Dos Santosin saatua potkut. Marsiglia pelasti Amiensin putoamiselta Division 2:sta kaudella 1998–1999, mutta seuraava kausi sujui murheellisesti, ja lopulta hän sai potkut helmikuussa 2000. Seura putosi Marsiglian potkuista huolimatta Nationaliin kauden päätteeksi.

Marsiglia jatkoi uraansa Le Havre AC:n valmennuskeskuksessa 2000–2001 ja palasi päävalmentajaksi kaudelle 2001–2002 AS Cannesin joukkueeseen. Hän valmensi joukkuetta yhden kauden, siirtyi sitten Olympique Alèsin valmentajaksi ja palasi jälleen kaudeksi 2003–2004 AS Cannesin peräsimeen. Hän sai potkut tehtävästään elokuussa 2004.

Heinäkuussa 2005 Marsiglia palasi pelaajaurallaan edustamaansa OGC Niceen ja toimi kauden 2005–2006 ajan pelaajatarkkailijana. Kesällä 2006 hän nousi seuran valmennuskeskuksen johtoon ja toimi tehtävässä neljän vuoden ajan. Maaliskuussa 2010 Marsigliasta tuli seuran edustusjoukkueen apulaisvalmentaja. Yhdessä Éric Royn kanssa hän onnistui luotsaamaan Nicen kuiville putoamiskamppailusta, ja kaksikko jatkoi tehtävässään myös kaudella 2010–2011. Vaikka menestys oli jälleen vaisua ja Nice säilytti vain vaivoin sarjapaikkansa, Roy ja Marsiglia jatkoivat valmentajina myös kaudelle 2011–2012. Vaikea syyskausi johti lopulta Royn potkuihin marraskuun puolivälissä 2011 ja Marsigliasta tuli seuran päävalmentaja. Marsiglian johdolla Nice onnistui parantamaan hieman otteitaan ja säilytti sarjapaikkansa lopulta neljän pisteen turvin. Kauden jälkeen Marsiglia ilmoitti, ettei jatka seuran päävalmentajan.

Joulukuun lopussa 2013 Marsiglia palasi valmennustehtäviin Ligue 2:n hännille juuttuneen Nîmes Olympiquen uutena päävalmentajana. Marsiglian johdolla Nîmes onnistui nousemaan pois putoamisviivan alapuolelta ja 15. sija takasi sarjapaikan säilymisen. Kauden jälkeen hän joutui kuitenkin tekemään tilaa José Pasqualettille.

Marsiglia kuoli syöpään 57-vuotiaana 25. syyskuuta 2016.

Lähteet
-------

1. 1 2  René Marsiglia est décédé ce dimanche *Foot 01*.  25.9.2016. Viitattu 26.9.2016. (ranskaksi)
2. ↑  Olle-Nicolle sacked as manager of Nice (Arkistoitu – Internet Archive)
3. ↑  OGC Nice : René Marsiglia remplace Eric Roy au poste d'entraîneur[vanhentunut linkki]
4. ↑  Marsiglia s'en va
5. ↑  Marsiglia nouvel entraîneur
6. ↑  Pasqualetti remplace Marsiglia


|  |  |  |
| --- | --- | --- |
| Edeltäjä:**Arnaud Dos Santos** | **Amiens SC:n päävalmentaja**11/1998–2/2000 | Seuraaja:**Victor Zvunka** |

|  |  |  |
| --- | --- | --- |
| Edeltäjä:**Roland GransartNenad Stojković** | **AS Cannesin päävalmentaja**2001–20022003–8/2004 | Seuraaja:**Bernard CasoniGérard Bernarder** |

|  |  |  |
| --- | --- | --- |
| Edeltäjä:**Éric Roy** | **OGC Nicen päävalmentaja**11/2011–2012 | Seuraaja:**Claude Puel** |

|  |  |  |
| --- | --- | --- |
| Edeltäjä:**Victor Zvunka** | **Nîmes Olympiquen päävalmentaja**12/2013–2014 | Seuraaja:**José Pasqualetti** |